《一萼红 秋海棠》
清代·戴珊

怪啼痕。甚无端幻出，寒绿闲晴红。艳影迷离，仙姿绰约，西风认做东风。

斜阳外、翩然漫舞，渐轻盈、欲睡眼朦胧。杨柳烟残，梧桐叶落，蟋蟀堂空。

暗把曲栏倚遍，看檀痕脂晕，无限惺忪。怕染新霜，爱依凉月，愔愔静掩帘栊。

休更说、春前断梦，问何人、银烛夜高笼。且与黄花同醉，莫管征鸿。

作者简介：字衣仙，号虹桥女史，钱塘人，懋女。湖北龙坪巡检湘潭梁传系室。有《庑下吟·附词》。